ELŐTERJESZTÉS
Tabajd Község Önkormányzata Képviselő-testületének

2026. augusztus 26. napjára összehívott rendkívüli, nyílt testületi ülésére
4. napirendi pont

Az előterjesztés címe és tárgya: Döntés a TOP_PLUSZ-2.1.1-21-FE1-2022-00009 „Községháza épületenergetikai korszerűsítése-2.” pályázattal kapcsolatosan felmerülő költségnövekmény vállalásáról
A tárgykört rendező jogszabály: 

· Magyarország helyi önkormányzatairól szóló 2011. évi CLXXXIX. törvény (Mötv.)
Előterjesztő: 

     Bárányos Csaba polgármester
Előterjesztést készítette: Dr. Fehér Diána aljegyző

                                       Hidasi-Nagy Adrienn jegyzőkönyvvezető

Tisztelt Képviselő-testület!
A TOP_PLUSZ-2.1.1-21-FE1-2022-00009 számú projekthez 2026. május 4-én költségnövekmény igénylést adott be Önkormányzatunk, melyre a Magyar Államkincstár 2026. július 31-én megküldte az elutasító válaszát, a 256/2011. (XII. 6.) Korm. rendelet 168. § (1/a) bekezdésére hivatkozva. Ezen tájékoztatás alapján a TOP Plusz program érintett prioritásának keretösszegén jelenleg nem áll rendelkezésre szabad forrás. Emiatt a benyújtott költségnövekmény finanszírozására jelenleg nincs lehetőség.
Felhívták figyelmünket, hogy a felmerülő költségnövekmény összegét saját forrásból (önerő) is biztosíthatjuk. Amennyiben a későbbiekben szabad forrás válik elérhetővé, az Integritás Hatóság mérlegelheti a támogatás utólagos odaítélését.
Viszont a Támogatási Szerződésben rögzített határidők maradéktalan betartását az IH a továbbiakban is fokozottan nyomon követi. 
2026. május 12-én írtuk alá az „M és M” Kft-vel a Kivitelezési szerződést, melynek IX. fejezet 1. pontjának Pénzügyi feltételei a következőt írja le:

„Megrendelő a hiányzó fedezet saját forrásból történő biztosításáról szóló döntésének meghozatalára legkésőbb a megkötött kivitelezési szerződés valamennyi fél általi aláírásától számított 4 hónapon belül jogosult. Ez utóbbi esetben a szerződés azon a napon lép hatályba, amikor Megrendelő a hiányzó fedezet saját forrásból történő biztosításáról döntött és így a szükséges pénzügyi fedezet rendelkezésre áll és felhasználhatóvá válik és ezen tény Megrendelő általi közlése a Vállalkozó által kézhez vételre kerül.”

A szerződésben rögzített feltételeknek megfelelve 2026. szeptember 12-ig szükséges a Képviselő-testületnek döntenie arról, hogy a felmerült nettó 7 933 292, - Ft, azaz bruttó 10.075.281 forintos költségtöbbletet saját forrásból biztosítja-e az Önkormányzat. 
Kérem a Tisztelt Képviselőket, hogy az előterjesztést vitassák meg, és a határozati javaslatot fogadják el.

Tabajd, 2026. augusztus 13.

Tisztelettel:

                                                         Bárányos Csaba

                                                           polgármester
HATÁROZATI JAVASLAT: 

Tabajd Község Önkormányzata Képviselő-testületének

.../ 2026. (VIII.26.) határozata
a TOP_PLUSZ-2.1.1-21-FE1-2022-00009 „Községháza épületenergetikai korszerűsítése-2.” pályázattal kapcsolatosan felmerülő költségnövekmény vállalásáról

Tabajd Község Önkormányzata Képviselő-testülete úgy dönt, hogy a TOP_PLUSZ-2.1.1-21-FE1-2022-00009 azonosító számú, „Községháza épületenergetikai korszerűsítése-2.” című pályázattal kapcsolatosan az „M és M” Kft.-vel kötött és 2026. május 12-én aláírt kivitelezési szerződés IX. fejezet 1. pontjában foglalt Pénzügyi feltételek címben meghatározott rendelkezések alapján a szükséges költségnövekményt saját forrásból kívánja biztosítani.

A kivitelezési szerződés IX. fejezet 1. pontjában foglaltak szerint:

„A jelen pontban foglaltak ellenére a Megrendelő bármikor jogosult arra, hogy a jelen pontban foglalt feltétel teljesülésétől eltekintsen és a Megrendelő egyoldalú nyilatkozattal a Szerződést hatályba léptesse, ha diszkrecionális jogkörében eljárva – saját költségvetésén belüli átcsoportosítás vagy egyéb megoldás útján – úgy ítéli meg, hogy a vállalkozói díj teljes fedezetét biztosítani tudja. Megrendelő a hiányzó fedezet saját forrásból történő biztosításáról szóló döntésének meghozatalára legkésőbb a megkötött kivitelezési szerződés valamennyi fél általi aláírásától számított 4 hónapon belül jogosult. Ez utóbbi esetben a szerződés azon a napon lép hatályba, amikor Megrendelő a hiányzó fedezet saját forrásból történő biztosításáról döntött és így a szükséges pénzügyi fedezet rendelkezésre áll és felhasználhatóvá válik és ezen tény Megrendelő általi közlése a Vállalkozó által kézhez vételre kerül.”

A kivitelezési szerződés szerinti vállalkozói díj összege nettó 76 641 295 Ft + ÁFA, azaz bruttó 97 333 443 Ft.

A projekt megvalósításához a Magyar Államkincstárnál jelenleg nettó 68 708 003 Ft összegű fedezet áll rendelkezésre pályázati forrásból, amelynek a nyertes ajánlati árnak megfelelő nettó 76 641 295 Ft összegre történő megemelése szükséges.

A rendelkezésre álló fedezet és a nyertes ajánlati ár közötti különbözet nettó 7 933 292 Ft, azaz bruttó 10 075 280 Ft költségnövekményt jelent.

Tabajd Község Önkormányzata Képviselő-testülete a nettó 7 933 292 Ft, azaz bruttó 10 075 280 Ft összegű költségnövekmény saját forrásból történő biztosítását az Önkormányzat 2026. évi költségvetésének Karbantartási, kisjavítási szolgáltatások kiadási előirányzata terhére vállalja.

A Képviselő-testület felhatalmazza a polgármestert a szükséges intézkedések megtételére, valamint a kivitelezési szerződés hatálybalépéséhez szükséges nyilatkozatok megtételére és dokumentumok aláírására.
                                  Határidő: azonnal

                                       Felelős: Polgármester
